**PRILOGA 1**

**TEHNIČNE ZAHTEVE ZA GRADNJO IN DRUGE POSEGE V VAROVALNI IN VARNOSTNI PAS  
PRENOSNEGA PLINOVODA**

A. Zahteve za projektne pogoje za potrditev projektnih rešitev za posege v varovalni  
pas prenosnega sistema plina

1. odmik posega v varovalni pas prenosnega sistema mora biti usklajen s predpisi;

2. v projektni dokumentaciji posega v varovalni pas prenosnega sistema morajo biti  
obdelane in z operaterjem prenosnega sistema, v okviru predpisov, usklajene vse  
projektne rešitve, ki se nanašajo na prenosne plinovode in pripadajoči varnostni oz.  
varovalni pas. V projektni dokumentaciji se projektno obdela prenosni sistem  
plina, komunalno in cestno infrastrukturo, objekte ter potrebni drugi  
posegi zunanje ureditve. V odvisnosti od samega posega v varovalni pas in lokacije prenosnega plinovoda je potrebno izdelati geomehansko/geološko poročilo o morebitnih vplivih predvidenih objektov in ostalih posegov na obstoječi prenosni plinovod, predvideti  
zaščito prenosnega plinovoda, če je ta potrebna, ter kotirati najbližje odmike. V primeru  
križanj s prenosnim plinovodom se izdela podolžni profil ali prerez križanja  
prenosnega plinovoda s kotiranimi medsebojnimi prostimi odmiki in tehničnim  
opisom. Vse rešitve morajo biti obdelane ob upoštevanju veljavne zakonodaje in  
predpisov za prenosne plinovode;

3. pred projektiranjem se preveri položaj in globino prenosnega plinovoda ter ostalih delov prenosnega sistema, kot. npr. elementi katodne zaščite, signalni kabli, električni napajalni kabli, kabelska kanalizacija. Zakoličenje za potrebe projektiranja izvede pooblaščenec operaterja prenosnega sistema;

4. na območju posega je potrebno omogočiti gradnjo načrtovanega prenosnega sistema, kot je predviden v veljavnih prostorskih aktih;

5. najmanjši prosti odmik pri križanju komunalnih vodov s prenosnim plinovodom mora  
biti skladen s predpisi o gradnji prenosnih plinovodov ustrezne tlačne stopnje. V primeru  
poteka komunalnih vodov pod prenosnim plinovodom se v projektu obdela zaščita  
prenosnega plinovoda (posedanje materiala, zaščita izolacije prenosnega plinovoda  
pred poškodbami, opiranje sten izkopa). Pri prečkanju kanalizacije nad prenosnim  
plinovodom se med revizijskima jaškoma predvidi plinotesna izvedba kanalizacije. Pri  
vzdrževanju kanalizacije se mora upoštevati požarno varnostne predpise in ukrepe.  
Pri križanju s prenosnim plinovodom se komunalne vode, kot so javna razsvetljava,  
elektro in telekomunikacijski kabli položi v zaščitno cev dolžine najmanj 3 m na  
vsako stran od osi prenosnega plinovoda. V primeru prečkanja prenosnega  
plinovoda, ki je katodno zaščiten, z instalacijo v kovinski izvedbi (npr. električni  
kabli s kovinskim opletom itd.), se predvidi zaščitni ukrep (npr. merilno mesto za  
merjenje napetostne interference in izvedba meritev po končanih delih) oz. se  
navede, zakaj le–ta ni potreben. Morebitni ozemljitveni sistem mora biti oddaljen  
najmanj 3 m od prenosnega plinovoda. Za del prenosnega plinovoda pod  
morebitnimi novimi povoznimi površinami je potrebno izdelati statični izračun  
prenosa obremenitev v smeri proti prenosnemu plinovodu glede na prometne  
obremenitve in obremenitve v fazi izvedbe glede na geološko sestavo terena v  
sodelovanju z geološko stroko. Če izračun pokaže obremenitve prenosnega  
plinovoda, se obdela ustrezno dimenzionirana zaščita prenosnega plinovoda, pri  
čemer nižanje terena nad prenosnim plinovodom in s tem zmanjševanje globine  
vkopa prenosnega plinovoda ni dovoljeno;

6. pri izvajanju del v 2 x 5 m pasu od osi prenosnega plinovoda je potrebno predvideti  
posebne pogoje dela, ki se nanašajo na zakoličenje in zaščito prenosnega plinovoda, ročno  
izvajanje zemeljskih del, statično utrjevanje nasipnega materiala nad prenosnim plinovodom  
brez vibracij in nadzor operaterja prenosnega sistema;

7. podatki o obstoječih prenosnih plinovodih so dostopni v Zbirnem katastru  
gospodarske javne infrastrukture, ki ga vodi Geodetska uprava RS v skladu z  
veljavnimi predpisi, in pri operaterju prenosnega sistema. Podatki o načrtovanih  
prenosnih plinovodih so dostopni pri operaterju prenosnega sistema;

8. pri hortikulturni obdelavi (drevored ali drevju podobna zasaditev), postavitvi ograje  
in njenih stebričkov, drogov, logotipov in podobno se upošteva najmanj 2,5 m  
odmika od prenosnega plinovoda;

9. najmanj 10 dni pred pričetkom del mora investitor operaterju prenosnega sistema  
predložiti pisno prijavo, projekt za izvedbo, naročiti nadzor in sporočiti podatke o  
izvajalcu in odgovornem vodji del. Investitor oz. izvajalec mora dostaviti operaterju  
prenosnega sistema v potrditev situacijski prikaz transportnih poti na gradbišče  
zaradi preprečitve poškodovanja prenosnega plinovoda;

10. pred pričetkom aktivnosti se s strani pooblaščenca družbe operaterja prenosnega  
sistema zakoliči prenosni plinovod, zakoličena trasa pa mora ostati vidno označena v času trajanja del;

11. vsa dela v 2 x 5 m pasu prenosnega plinovoda se morajo izvajati pod nadzorom  
pooblaščenca operaterja prenosnega sistema ter ob upoštevanju njegovih navodil. V  
tem pasu prenosnega plinovoda tudi niso dovoljene deponije gradbenega ali  
drugega materiala, niti postavljanje začasnih gradbenih objektov. Zemeljska dela  
na križanjih s komunalnimi vodi se morajo izvajati ročno, utrjevanje nasipnega  
materiala nad prenosnim plinovodom pa je dovoljeno le statično. Transport preko  
prenosnega plinovoda na slabo nosilnem terenu in izven javnih poti se lahko opravi  
le po predhodno zavarovanih prehodih preko prenosnega plinovoda, vse v dogovoru  
s pooblaščencem operaterja prenosnega sistema;

12. zaščito prenosnega plinovoda in vsa ostala dela v njegovem varnostnem pasu se  
izvede po predloženem in s strani operaterja prenosnega sistema potrjenem  
projektu. V kolikor bi pri izvajanju del prišlo do novih vprašanj, ki nisi projektno  
obdelana, mora projektne rešitve pripraviti in z operaterjem prenosnega sistema  
uskladiti, pooblaščeni projektant. Za komunalne vode ali druge posege v varnostni  
pas prenosnega plinovoda, ki niso obdelani v predloženi dokumentaciji, se mora na  
osnovi projektno obdelanih rešitev pridobiti soglasje oziroma mnenje operaterja prenosnega  
sistema;

13. zasipanje odkopanega prenosnega plinovoda se sme opraviti potem, ko je s strani  
pooblaščenca operaterja prenosnega sistema pisno potrjeno, da je izolacija  
nepoškodovana, oz. da je morebitna poškodba sanirana, če se z meritvijo ugotovi,  
da je bila pri delih poškodovana. Zasipni material ne sme vsebovati agresivnih  
sestavin;

14. po končanih delih mora investitor operaterju prenosnega sistema predložiti načrt in  
opis izvedenega stanja ter od operaterja prenosnega sistema pridobiti pisno izjavo  
oz. soglasje k izvedenemu stanju. Operater prenosnega sistema z izjavo potrdi  
izpolnitev njegovih pogojev in zahtev, njegovega nadzora med gradnjo ter skladnost  
izvedenih del z veljavnimi tehničnimi pogoji, predpisi in standardi.

B. Zahteve za projektne pogoje za posege na prenosni sistem plina -  
prestavitve prenosnega sistema plina

1. odmik objektov od nove lokacije prenosnega sistema plina ali  
njegovega dela mora biti skladen s predpisi;

2. pred projektiranjem se preveri položaj in globino prenosnega plinovoda ter ostalih delov prenosnega sistema. Zakoličenje prenosnega plinovoda za potrebe projektiranja izvede pooblaščenec operaterja prenosnega sistema;

3. investitor mora izdelati izvedbeni projekt prestavitve prenosnega plinovoda, ki je  
del projektne dokumentacije, kjer morajo biti obdelane in z operaterjem  
prenosnega sistema usklajene vse projektne rešitve, ki se nanašajo na prenosni  
plinovod in pripadajoči varnostni pas. Dokumentacija mora obravnavati fazo  
prestavitve prenosnega plinovoda ločeno od faze gradnje ostalih objektov tako, da  
je možna pridobitev uporabnega dovoljenja samo za prestavljeni del prenosnega  
plinovoda. Pred zaplinitvijo prestavljenega dela prenosnega sistema je potrebno  
operaterju prenosnega sistema predložiti uporabno dovoljenje za prestavljeni del  
prenosnega sistema (ali zapisnik tehničnega pregleda brez zadržkov za izdajo  
uporabnega dovoljenja);

4. izvedbeni projekt prestavitve prenosnega sistema mora med drugim vsebovati  
situacijo z vrisanim prenosnim sistemom, komunalno in cestno infrastrukturo,  
objekti ter drugimi posegi. Izdela se podolžni profil ali prerez križanja prenosnega  
plinovoda s kotiranimi medsebojnimi prostimi odmiki in tehničnim poročilom. Vse  
rešitve morajo biti obdelane ob upoštevanju veljavne zakonodaje in predpisov za  
prenosne plinovode. Najmanjši prosti odmik pri križanju komunalnih vodov s prenosnim  
plinovodom mora biti skladen s predpisi s področja gradnje prenosnih plinovodov. V  
primeru poteka komunalnih vodov pod prenosnim plinovodom se obdela zaščita prenosnega  
plinovoda (posedanje materiala, zaščita izolacije prenosnega plinovoda pred  
poškodbo, opiranje sten izkopa). Pri prečkanju kanalizacije nad prenosnim  
plinovodom se med revizijskima jaškoma predvidi plinotesna izvedba kanalizacije  
(npr. obbetonirane plastične cevi s tesnili) in perforirani pokrovi jaškov. Pri  
vzdrževanju kanalizacije se morajo upoštevati požarno varnostni predpisi in ukrepi.  
V primeru križanja katodno zaščitenega prenosnega plinovoda s kovinsko instalacijo  
(ozemljitveni trak, kabli s kovinskim opletom itd.) je potrebno obdelati morebitne  
negativne vplive ter njihovo odpravo (npr. položitev v zaščitno plastično cev dolžine  
najmanj 3 m na vsako stran od osi prenosnega plinovoda, postavitev merilnega  
mesta ter izvedba meritev). Morebitni ozemljitveni sistem mora biti oddaljen  
najmanj 3 m od prenosnega plinovoda;

5. projektna dokumentacija za izdajo soglasja oziroma mnenja mora vsebovati tudi varnostni načrt za prestavitev prenosnega sistema in geodetski elaborat (koordinate, katastrski načrt,  
seznam lastnikov parcel, po katerih poteka prestavljeni del prenosnega sistema s  
služnostnim pasom, ki znaša 5 m na vsako stran prenosnega plinovoda);

6. investitor mora dostaviti operaterju prenosnega sistema obvestilo o pričetku del  
(izven kurilne sezone) s podatki: izvajalec del, gradbeni nadzor, izdelovalec  
podzemnega katastra, podatki o super kontroli nad varjenjem in antikorozijska zaščita;

7. na celotnem odseku prestavljenega prenosnega sistema se nad prenosnim  
plinovodom položi opozorilni trak za plin;

8. predvidijo se posebni pogoji dela v 2 x 5 m pasu prenosnega plinovoda, ki se  
nanašajo na zakoličbo prenosnega plinovoda ves čas izvajanja del, ročno izvajanje  
zemeljskih del, nadzor operaterja prenosnega sistema in statično utrjevanje zasipa.  
Obdela se zaščito prenosnega plinovoda pod povoznimi površinami glede na  
predvidene prometne obremenitve in obremenitve v fazi izvedbe v sodelovanju z  
geološkim strokovnjakom (izdelati statični izračun obremenitev in zaščite  
prenosnega plinovoda), pri čemer morebitno nižanje terena nad prenosnim  
plinovodom in s tem zmanjševanje globine vkopa prenosnega plinovoda ni  
dovoljeno. Pri hortikulturni obdelavi se za drevored ali drevju podobno zasaditev  
ter postavitev ograje in njenih stebričkov, jaškov, drogov, logotipov, nadzemne  
prometne signalizacije in podobno upošteva najmanj 2,5 m odmika od prenosnega  
plinovoda;

9. podatki o obstoječem prenosnem sistemu so dostopni v Zbirnem katastru  
gospodarske javne infrastrukture, ki ga vodi Geodetska uprava RS v skladu  
veljavnimi predpisi, in pri operaterju prenosnega sistema. Podatki o načrtovanih  
prenosnih plinovodih so dostopni pri operaterju prenosnega sistema;

10. operater prenosnega sistema izda mnenje za prestavitev prenosnega sistema, ko investitor predloži operaterju prenosnega sistema popolno projektno dokumentacijo  
in podpisano pogodbo o ureditvi medsebojnih razmerij in pogodbo o načinu plačila stroškov. Po izdaji mnenja za prestavitev prenosnega sistema izda operater prenosnega sistema tudi soglasje oziroma mnenje za poseg v varovalni pas;

11. najmanj 10 dni pred pričetkom del mora investitor operaterju prenosnega sistema  
predložiti pisno prijavo, izvedbeni projekt, gradbeno dovoljenje, naročiti nadzor in  
zakoličbo ter sporočiti podatke o izvajalcu in odgovornem vodji del. Investitor oz.  
izvajalci morajo dostaviti operaterju prenosnega sistema v potrditev načrt ureditve  
gradbišča, iz katerega bodo razvidne tudi transportne poti ob in preko prenosnega  
plinovoda zaradi preprečitve poškodovanja prenosnega plinovoda. Zaščita  
prenosnega plinovoda se izvede skladno z zahtevami pooblaščenca operaterja  
prenosnega sistema in potrjenim načrtom ureditve gradbišča. Za gradbišče, kjer se  
izvajajo dela na prenosnem plinovodu in v njegovem varnostnem pasu, se izdela  
varnostni načrt skladno s predpisi za varno delo, gradbišče pa omeji z ustrezno  
stabilno ograjo;

12. pred pričetkom aktivnosti pooblaščenec operaterja prenosnega sistema zakoliči  
položaj in globino prenosnega plinovoda. Dela je treba najaviti operaterju  
prenosnega sistema najmanj 5 dni pred pričetkom;

13. morebitne tehnične spremembe pri izvajanju del v varnostnem pasu prenosnega  
plinovoda mora pripraviti projektant in jih dostaviti operaterju prenosnega sistema  
v potrditev. Za posege, ki niso predmet spremembe gradbenega dovoljenja, je  
potrebno na osnovi obdelanih rešitev pridobiti soglasje operaterja prenosnega  
sistema;

14. v 2 x 5 m pasu prenosnega plinovoda niso dovoljene deponije gradbenega ali  
drugega materiala niti postavljanje začasnih gradbenih objektov. Pri izvajanju del v  
varnostnem pasu prenosnega plinovoda se morajo upoštevati morebitne dodatne  
zahteve pooblaščenca operaterja prenosnega sistema. V primeru izvajanja del v  
nasprotju s to prilogo tega akta je operater prenosnega sistema dolžan na stroške  
investitorja izvesti vse ukrepe, ki jih dopuščajo predpisi in ustaviti vsa dela ob ali  
na prenosnem plinovodu oz. nemudoma preveriti ustreznost in skladnost izvedenih  
del s projektnimi pogoji;

15. investitor ali izvajalec organizira izvedbo tehničnega pregleda in pridobi uporabno  
dovoljenje;

16. pred zaplinitvijo prestavljenega dela prenosnega sistema mora investitor pridobiti  
in dostaviti operaterju prenosnega sistema vso potrebno dokumentacijo, na podlagi  
katere bo omogočeno obratovanje prenosnega sistema skladno s predpisi takoj po  
vključitvi prestavljenega dela prenosnega sistema v obstoječi prenosni sistem  
plina, med drugim tudi podpisane pogodbe o služnosti prenosnega  
plinovoda za parcele, po katerih poteka služnostni pas prestavljenega prenosnega  
plinovoda, uporabno dovoljenje ali dokazilo o uspešno opravljenem tehničnem  
pregledu novozgrajenega prenosnega plinovoda brez zadržkov za izdajo uporabnega  
dovoljenja, Geodetski posnetek izvedenega stanja, Dokazilo o zanesljivosti objekta;

17. tehnološki postopek priprave prenosnega plinovoda za rezanje in termin prevezave  
izvede oz. določi operater prenosnega sistema po predhodnem programu. Pri  
izvajanju vseh strojnih del in pri zagonu novozgrajenega prenosnega plinovoda je  
obvezna prisotnost pooblaščenega predstavnika operaterja prenosnega sistema.  
Spojitev in zagon novozgrajenega prenosnega plinovoda se izvede na podlagi urejene dokumentacije in po predhodnem dogovoru s strokovno službo operaterja  
prenosnega sistema;

18. prestavitev je potrebno izvesti pred gradnjo objektov, zaradi katerih se prenosni  
sistem prestavlja;

19. zasipanje odkopanega prenosnega plinovoda se sme izvesti potem, ko je s strani  
pooblaščenega predstavnika operaterja prenosnega sistema pisno potrjeno, da je  
izolacija nepoškodovana, oz. da je morebitna poškodba sanirana, če se z meritvijo  
ugotovi, da je bila pri delih poškodovana. Zasipni material ne sme vsebovati do prenosnega  
plinovodnega sistema agresivnih sestavin;

20. izvede se primopredaja skladno s pogodbo o ureditvi medsebojnih razmerij, pri  
čemer se prestavljeni del prenosnega sistema preda v last in posest operaterju  
prenosnega sistema.